**Informatīvais ziņojums**

**„Reglamentēto profesiju jomas pilnveidošana Latvijā:**

**paveiktais 2016.-2018. gadā un plānotie pasākumi 2019.-2021.gadā”**

Informatīvais ziņojums „Reglamentēto profesiju jomas pilnveidošanai Latvijā: paveiktais 2016.-2018. gadā un plānotie pasākumi 2019.-2021.gadā” (turpmāk – ziņojums) sagatavots, lai izpildītu Ministru kabineta 2018. gada 18. septembra sēdes uzdevumu (prot.Nr.43 36.§, 2.p.). Ziņojums sniedz pārskatu par pēdējos gados veiktajām izmaiņām profesiju reglamentācijā un turpmāk plānotajiem uzdevumiem. Secinājumi ietver turpmāko rīcību, izpildes termiņus un atbildīgo institūciju.

Ziņojumu ir sagatavojusi Izglītības un zinātnes ministrija kā koordinējošā institūcija profesionālās kvalifikācijas atzīšanas jomā, pamatojoties uz attiecīgo nozaru ministriju un profesionālo organizāciju sniegto informāciju, pieņemtajiem normatīvajiem aktiem, kā arī Eiropas Komisijas (turpmāk – EK) reglamentēto profesiju datu bāzē[[1]](#footnote-1) ietverto piekļuves profesijai nosacījumu samērīguma izvērtējuma informāciju.

**I. Vispārējas tendences profesionālās darbības reglamentācijā**

Profesionālās darbības reglamentācijas būtība ir noteikt tiesiskus ierobežojumus piekļuvei profesionālajai darbībai noteiktā jomā, visbiežāk nosakot prasības noteiktam minimālajam kvalifikācijas līmenim[[2]](#footnote-2). Profesionālās darbības reglamentācijas mērķis ir aizsargāt būtisku, galvenokārt – ar cilvēku un dzīvnieku veselību un drošību saistītu pakalpojumu saņēmēju intereses un nodrošināt, lai saņemtais pakalpojums būtu kvalitatīvs, izvirzot prasības pakalpojumu sniedzēja kvalifikācijai. Profesionālās darbības reglamentācijā saskaras personas tiesības brīvi izvēlēties nodarbošanos un darbavietu atbilstoši savām spējām un kvalifikācijai un sabiedrības tiesības saņemt kvalificētus pakalpojumus drošībai un veselībai svarīgās jomās, kuras paredz Latvijas Republikas Satversme. Kopumā Eiropas Savienībā (turpmāk – ES) reglamentētas ir vairāk kā 740 profesijas, un to skaits pēdējās desmitgadēs ir pieaudzis. ES reglamentētās profesijās strādā 22% no darbaspēka[[3]](#footnote-3), tādēļ nepamatotas prasības reglamentācijai ir šķērslis brīvai darbaspēka kustībai un pārrobežu pakalpojumu sniegšanai. Lielākajā daļā gadījumu reglamentēto profesiju profesionālās kvalifikācijas ir augstākā līmeņa kvalifikācijas un valstis sacenšas par augsti kvalificēta darbaspēka piesaisti no ārvalstīm. Latvijai pēdējo gadu desmitu laikā ir izteikta darbaspēka aizplūšana un kopējā sabiedrības novecošanās, tādēļ profesiju reglamentācijas un profesionālās kvalifikācijas atzīšanas noteikumi var veicināt reemigrācijas un kvalificēta darbaspēka nodrošināšanas mērķu sasniegšanu. Diasporas organizācijas, piemēram, Latviešu Ārstu un zobārstu apvienība, Eiropas Latviešu apvienība norāda uz to, ka profesionālās kvalifikācijas atzīšanas laikā ārvalstu profesionāļi no savas starptautiskās profesionālās darbības pieredzes perspektīvas ir saskārušies ar Latvijas profesionālās darbības reglamentācijas noteikumu neelastīguma un pārmērīga birokrātisma gadījumiem, kas neveicina vēlmi īstenot profesionālo darbību Latvijā. Līdz ar to profesionālās darbības reglamentācijas noteikumiem un to piemērošanai piemīt arī Latvijas izceļojušo iedzīvotāju atgriešanos veicinoša un starptautisko konkurētspēju stiprinoša dimensija.

Profesionālās darbības reglamentācija, tās veidi un ietekme, ir tēma, kurai pēdējos 15 gados veltīta liela uzmanība gan akadēmiskajā pētniecībā, gan politikas plānošanas un attīstības tendenču analīzē, līdz ar to politikas plānotiem ir pieejama diezgan plaša korektos zinātniskos pētījumos pamatota informācija efektīvu profesionālās reglamentācijas sistēmu izveidošanai. Pētnieku interesi izraisījusi ir reglamentācijas ietekme uz valstu ekonomikas konkurētspēju. Piemēram, starptautiski citēto publikāciju datu bāze *Science Direct* ar atslēgvārdiem “reglamentācija” un “profesija” piedāvā 6231 2016.-2018. gados tapušu publikāciju. Pēc EK pasūtījuma 2018. gadā īstenots pētījums, kurā, izpētot sešus dažādās valstīs un dažādās profesijās reglamentācijas gadījumus, veikts mēģinājums noskaidrot, vai profesionālās darbības reglamentācijai ir tieša saistība ar pakalpojumu kvalitāti. Šī pētījuma secinājumi liecina, ka pakalpojumu pieejamības palielināšanai (t.i., reglamentācijas mazināšana) nav negatīvas ietekmes uz sniegto pakalpojumu kvalitāti vai pakalpojumu saņēmēju apmierinātību ar saņemto pakalpojumu. Gluži pretēji, vairākos gadījumos ir pierādīta reglamentācijas mazināšanas pozitīvā ietekme uz pakalpojumu pieejamību un konkurences attīstību. Piemēram, Itālijā, paplašinot tiesības atvērt aptiekas, samazinājās saslimstība ar gripu. Senās Ķīnas viedā domātāja Laodzi izteikums“Jo vairāk kādā zemē aizliegumu, Jo dziļāk tauta nabadzībā grimst” sasaucas ar mūsdienās aktuālo pieeju profesionālās darbības reglamentācijai.

Reglamentēto profesiju skaits ir viens no rādītājiem, kas raksturo kopējo reglamentācijas līmeni, jo, kaut arī vienas atsevišķas profesijas pārstāvju skaits var būt neliels, tai ir nepieciešams uzturēt noteiktu administratīvas pārvaldības struktūru, kas veic personu kvalifikācijas un darbības izvērtēšanu. Starptautiskos publicētos pētījumos un apskatos Latvija parasti ir norādīta kā ES valsts ar salīdzinoši lielu reglamentēto profesiju skaitu[[4]](#footnote-4). Tomēr jāņem vērā, ka citās valstīs izmanto atšķirīgus profesiju un specialitāšu izdalīšanas un klasificēšanas principus, līdz ar to oficiālā avotā – Eiropas Komisijas Reglamentēto profesiju datu bāzes – dati atsevišķos gadījumos var būt maldinoši. Piemēram, Reglamentēto profesiju datu bāze satur datus, ka Vācijā ir 76 reglamentētas profesijas veselības aprūpes un sociālo pakalpojumu jomā[[5]](#footnote-5), savukārt Statistikas pārskats par Vācijas ārstu specialitātēm[[6]](#footnote-6) satur informāciju par to, ka ārstu specialitāšu sistēma ir ļoti atšķirīgi veidota salīdzinājumā Latviju, tai raksturīgs mazāks pamatspecialitāšu skaits (apm. 35), bet lielāks apakšspecialitāšu un papildspecialitāšu un to kombināciju un pakāpju skaits (kopā >140).

Kvalifikācijas prasības izriet no normatīvajos aktos noteiktajām profesionālajām darbībām, kas ikvienā profesijā ir veicamas, un tās ir katrā valstī noteiktas saskaņā ar valsts normatīvajiem aktiem. Ievērojamas atšķirības kvalifikācijas prasībās var būt šķērslis profesionālās kvalifikācijas atzīšanai, jo ārvalstniekam ar viņa iegūto izglītību, kas dod tiesības strādāt šajā profesijā viņa mītnes valstī, ir liegts veikt profesionālo darbību Latvijā, ja prasības attiecīgajai profesijai ir augstākas. Piemēram, Latvijā osteopāts ir ārsta papildspecialitāte, kurā kvalifikācijas iegūšanai ir jāiegūst kvalifikācija pamatspecialitātē (3-5 gadus) un papildspecialitātē 3 gadus, līdz ar to visīsākais iespējamais studiju ilgums, lai kļūtu par osteopātu, ir 11 gadi. Salīdzinājumam osteopāta profesija nav reglamentēta Grieķijā, Lietuvā, Norvēģijā, Zviedrijā, Polijā, Čehijā, Slovākijā. Francijā, Dānijā, Maltā, Somijā, Islandē osteopāta profesija ir reglamentēta, bet kvalifikācijas iegūšanas ilgums ir 4 gadi . Šī iemesla dēļ svarīgi ir regulāri izvērtēt izvirzīto kvalifikācijas prasību pamatotību un atbilstību nozares aktuālajām vajadzībām, kā arī apzināt starptautisku pieredzi. Tas, ka kādas prasības ir izvirzītas pirms ievērojama laika perioda, nevar būt iemesls šo prasību iesaldēšanai.

Apzinoties, ka profesionālās darbības reglamentācija ir administratīvs slogs, dažādās valstīs tiek veikta reglamentācijas kārtības un procesu izmaksu efektivitātes analīze. Piemēram, Lielbritānijā 2018.gada janvārī noslēdzās sabiedriskās konsultācijas priekšlikumiem turpmākai reglamentācijas sistēmas maiņai veselības aprūpes profesijās[[7]](#footnote-7). Šajā apspriešanai piedāvātajā analīzē secināts, ka institucionālā sadrumstalotība sadārdzina profesiju reglamentāciju un izmaksu efektīva ir tāda reglamentācija, kuras ietvaros viena institūcija pieņem lēmumus par ne mazāk kā 100 000 – 200 000 personu reģistrēšanu un uzraudzību (Latvijā analoģisks process ir sertificēšana). Diskusijas jautājums ir šāds: tā kā 1,5 miljonu Lielbritānijas ārstniecības personu reģistrēšanu un uzraudzību veic 9 institūcijas, vai ir iespējams šo procesu racionalizēt un samazināt iesaistīto institūciju skaitu? Latvijā saskaņā ar Veselības ministrijas datiem kopumā ir 52 270 ārstniecības un ārstniecības atbalsta personu, bet patstāvīgu ārstniecisko darbību specialitātē drīkst veikt 23 532 ārstniecības personas, kuras normatīvajos aktos noteiktajā kārtībā ir reģistrētas un sertificētas. Minēto 23 532 ārstniecības personu sertifikāciju veic trīs institūcijas (biedrība “Latvijas Ārstu biedrība”, biedrība “Latvijas Māsu asociācija”, biedrība “Latvijas Ārstniecības personu profesionālo organizāciju savienība”), papildu tam Ārstniecības personu un ārstniecības atbalsta personu reģistrāciju veic Veselības inspekcija. Arī būvniecības jomas reglamentētajās profesijās ir ievērojama institucionālā sadrumstalotība: ar būvspeciālistu sertifikāciju nodarbojas deviņas institūcijas, bet izsniegto būvspeciālistu sertifikātu skaits 2018.gadā bija 11 146[[8]](#footnote-8).

Latvijā nav veikti pētījumi, kuros būtu izvērtēta reglamentēto profesionālo aktivitāšu ekonomiskā nozīme tautsaimniecībā. Reglamentācijas sistēmas efektivitātes apzināšanai veltīts pētījums, kas veikts Valsts kancelejas administrētā projekta „Atbalsts strukturālo reformu ieviešanai valsts pārvaldē” ietvaros - Eiropas Sociālā fonda finansēts SIA „Baltijas Konsultācijas” veiktais pētījums „Latvijas fizisko personu sertifikācijas sistēmas un tās institucionālās struktūras (akreditācijas sistēmas) izvērtējums” šajā pētījumā sniegtas arī rekomendācijas un vadlīnijas šīs sistēmas pilnveidošanai[[9]](#footnote-9), tomēr nav informācijas par pētnieku piedāvātā risku vērtēšanas modeļa izmantošanu profesiju reglamentācijas plānošanā.

Profesiju reglamentācija, profesionālās darbības uzraudzības sistēmas efektivitāte veselības aprūpes profesijās ir detalizēti analizēta un vērtēta Valsts kontroles 2019.gada ziņojumā “Cilvēkresursi veselības aprūpē”[[10]](#footnote-10), bet mērnieku profesijā Valsts kontroles 2017.gada ziņojumā “Vai valstī tiek īstenota efektīva uzraudzība pār zemes kadastrālās uzmērīšanas pakalpojumu sniegšanu? "[[11]](#footnote-11).

Ņemot vērā, ka profesionālās darbības reglamentācija ir nozaru attīstības politikas sastāvdaļa, pamatoti to skatīt kopējā pārvaldības kvalitātes kontekstā. EK 2019.gada Eiropas semestra ziņojumā atzīmē, ka, kaut arī pārvaldības jomā kopumā ir gūti sasniegumi reglamentācijas ietekmes izvērtējumos, Latvijā nepietiekami tiek izmantotas pierādījumos balstītas politikas plānošanas metodes[[12]](#footnote-12). EK dati[[13]](#footnote-13) liecina, ka Latvijā 15% no darbaspēka strādā reglamentētajās profesijās, kas ir mazāk nekā vidēji ES valstīs (22%).

**II. Profesiju reglamentācijas izmaiņas 2016.-2018. gadā Latvijā**

Latvijā gan profesiju reglamentāciju valstī, gan profesionālās kvalifikācijas atzīšanas noteikumus nosaka likums "Par reglamentētajām profesijām un profesionālās kvalifikācijas atzīšanu" (turpmāk – reglamentēto profesiju likums). Reglamentēto profesiju likums nosaka visu jomu reglamentētās profesijas Latvijā, bet reglamentēto profesiju specialitātes un apakšspecialitātes − Ministru kabineta 2006. gada 6. jūnija noteikumi Nr. 460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām” (turpmāk – noteikumi Nr.460). Latvijā kopumā ir 72 reglamentētas profesijas, kopā ar specialitātēm – 260[[14]](#footnote-14), no kurām 41 ir reglamentētā profesija veselības aprūpes jomā (kopā ar visām specialitātēm 137), bet 18 (94) – transporta jomā. (skatīt 1.attēlu).

Reglamentēto profesiju likumā kā reglamentētas ir iekļautas tās profesijas, kuras par tādām ir noteiktas attiecīgo nozaru normatīvajos aktos, un ikviena no tām nosaka gan specialitātes un apakšspecialitātes, gan specifiskās prasības kvalifikācijai profesionālās darbības veikšanai attiecīgajā profesijā. Profesionālās darbības reglamentācijas pieejas atšķiras dažādās profesijās atbilstoši šo nozaru pārvaldību noteicošajiem normatīvajiem aktiem. Piemēram, veselības aprūpes jomā Latvijā visas pastāvošās kvalifikācijas ir reglamentētas profesijas. Būvniecības jomā ir reglamentētas atsevišķas profesionālās darbības saskaņā ar Būvniecības likumā un Ministru kabineta 2018. gada 20. marta noteikumos Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi” noteiktajās jomām, sfērām. Latvijā netiek izmantotas tādas profesionālās darbības reglamentācijas formas, kuras ir mazāk ierobežojošas, piemēram, reglamentēta izglītība vai informācijas par profesionāļu darbību pieejamības paplašināšana globālajā tīmeklī.

Vairumā gadījumu piekļuve profesionālajai darbībai reglamentētā profesijā, kā arī profesijā strādājošajiem izvirzīto kvalifikācijas un ētikas prasību līmeņa uzturēšana, un profesijā strādājošo tālākizglītība ir profesionālo organizāciju ziņā, t.i., lielā mērā profesionālās darbības reglamentācijas īstenošana praksē ir nozares profesionāļu pašorganizācija. Profesionālās asociācijas nesaņem regulāru valsts budžeta finansējumu, to darbību nodrošina biedru naudu iemaksas, ziedojumi, ienākumi no saimnieciskās darbības vai citi ienākumi.

*1.attēls.* **Reglamentēto profesiju skaits un sadalījums pa jomām**

Salīdzinot noteikumu Nr. 460 2016. gada sākumā un 2019. gada sākumā spēkā esošajās redakcijās iekļautās reglamentētās profesijas, var konstatēt, ka 2016.-2018. gadā izmaiņas ir skārušas pavisam 55 profesiju reglamentāciju (skatīt pielikumu, 2.attēlu), t.i. aptuveni 1/5 no visām reglamentētajām profesijām. Attiecībā uz izmaiņām reglamentētajās profesijās veselības aprūpes jomā, kura ir lielākā reglamentēto profesiju grupa kopumā un arī profesiju grupā, kurās veiktas izmaiņas, kā nozīmīgāko izmaiņu aģentu jāmin profesionālās asociācijas. Piemēram, kā liecina Ministru kabineta 2018. gada 26. jūnija noteikumu Nr. 371 “Grozījumi Ministru kabineta 2006. gada 6. jūnija noteikumos Nr. 460 "Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām"” anotācija, jaunas ārsta apakšspecialitātes – neirofiziologs, invazīvais radiologs un mugurkaulāja ķirurgs ir noteiktas atbilstoši biedrības “Latvijas Ārstu biedrība” ierosinājumam, bet atšķirīgu profesionālās kvalifikācijas prasību noteikšana optometrista profesijā ir iniciēta biedrībā “Latvijas Optometristu un optiķu asociācija”.

*2.attēls.* **Reglamentēto profesiju skaits, kuru reglamentācijā 2016.-2018.g. veiktas izmaiņas**

2016.-2018. gadā veikti vairāki pasākumi, lai nodrošinātu studiju kvalitāti izglītības programmās, kurās beidzēji saņem kvalifikāciju reglamentētajās profesijās. Līdz šim šo studiju programmu licencēšanā un akreditācijā studiju programmu atbilstība reglamentēto profesiju normatīvajiem aktiem netika nodrošināta pietiekamā līmenī, tādēļ Ministru kabineta 2018. gada 11. decembra noteikumi Nr. 795 “Studiju programmu licencēšanas noteikumi” nosaka, ka profesionālās kvalifikācijas atzīšanas koordinatoram būs iespējams iepazīties ar šādas licencējamas studiju programmas saturu un sniegt viedokli studiju kvalitātes komisijai, kas pieņem lēmumu par studiju programmas licencēšanu. Lemjot par ES struktūrfondu ieguldījumiem augstākajā izglītībā, tiek ņemts vērā, vai atbalstāmās studiju programmas atbilst reglamentēto profesiju normatīvajiem aktiem[[15]](#footnote-15).

Viens no pasākumiem, kas var izraisīt ilgtermiņa pozitīvu ietekmi uz profesionālās darbības reglamentāciju māsas (vispārējās aprūpes māsa) profesijā, ir plānotās izmaiņas kvalifikācijas prasībās, profesionālās darbības saturā, kā arī māsas profesijas specialitāšu iedalījumā un sertifikācijas kārtībā, kuras paredzēts veikt turpmākajos gados. Vispārējās aprūpes māsas profesijas reforma ir viens no pasākumiem, ko paredz konceptuālais ziņojums "Par veselības aprūpes sistēmas reformu” (apstiprināts ar Ministru kabineta 2017. gada 7.augusta rīkojumu Nr. 394). Māsu (vispārējās aprūpes māsu) profesijas reformas mērķis ir atteikties no māsu specialitātēm un sertifikācijas, paplašinot māsas profesionālo kompetenču loku, lai celtu māsu profesijas prestižu, nodrošinātu māsu konkurētspēju darba tirgū, kā rezultātā tiktu samazināts reglamentēto profesiju skaits ārstniecības jomā.

**III. Turpmāk veicamie pasākumi reglamentēto profesiju jomas pilnveidošanai Latvijā 2019.-2021. gadā**

Nozīmīgākie turpmāk veicamie pasākumi reglamentēto profesiju jomā tuvākajos trīs gados var tikt iedalīti divās lielās grupās:

1) katras atsevišķas jomas profesiju reglamentācijas noteikumi un to īstenošana. Profesiju reglamentācija ir dinamiska joma, tā ir neatraujami saistīta ar attiecīgās nozares kopējo attīstību. Šie pasākumi ir apkopoti 3. pielikumā saskaņā ar nozaru ministriju un citu institūciju sniegto informāciju. Kopumā netiek plānota reglamentācijas prasību pazemināšana un stingrāko reglamentējošo pasākumu aizstāšana ar mazāk ierobežojošiem, tādēļ otrajā punktā noteiktais attiecībā uz reglamentācijas samērīguma izvērtēšanas procesa pilnveidošanu iegūst papildu nozīmību;

2) daudz detalizētāku katras reglamentētās profesijas izvērtējumu būs jāveic no 2020. gada 31. jūlija, kad stāsies spēkā normatīvie akti, lai izpildītu Eiropas Parlamenta un Padomes 2018.gada 28. jūnija Direktīvas 2018/958 par samērīguma novērtēšanu pirms jaunas profesiju reglamentācijas pieņemšanas (turpmāk – samērīguma direktīva) prasības. Samērīguma direktīva nosaka, ka detalizēts profesionālās darbības reglamentācijas samērīguma novērtējuma veikšana ES valstīs ir pienākums. Samērīguma direktīvas mērķis ir nodrošināt labākas profesiju reglamentācijas attīstību, izmantojot ex-ante analīzi un caurskatāmību, kā arī profesijas reglamentācijā veikto izmaiņu ietekmes monitoringu (izmantojot ex-post analīzi), lai radītu pretestību nevajadzīgu ierobežojumu ieviešanai; identificētu nesamērīgas profesionālās reglamentācijas gadījumus; novērstu ekonomisko ierobežojumu veidošanos ES Vienotā tirgus īstenošanā. Samērīguma direktīvas ieviešanai tiks izstrādāti un iesniegti noteiktajā kārtībā normatīvo aktu projekti, kas noteiks vispārēju kārtību profesiju reglamentācijas samērīguma analīzei un reglamentācijas lēmumu pieņemšanai. Ņemot vērā, ka darbs pie samērīguma direktīvas pārņemšanas tiks uzsākts 2019.gadā, turpmāk veicamie horizontālie, sistēmiskie pasākumi reglamentēto profesiju jomas pilnveidošanai tiks paredzēti samērīguma direktīvas pārņemšanas ietvarā.

Izglītības un zinātnes ministre I.Šuplinska

Vizē: Valsts sekretāre L. Lejiņa

Stūre, 67047899

Inese.Sture@izm.gov.lv

1. Pieejams: http://ec.europa.eu/growth/tools-databases/regprof/ [↑](#footnote-ref-1)
2. Koumenta, M. et al. 2014. *Occupational Regulation in the EU and UK: Prevalence and Labour Market Impacts.* pieejams: https://www.gov.uk/government/uploads/system/uploads/attachment\_data/file/343554/bis-14-999-occupational-regulation-in-the-EU-and-UK.pdf [↑](#footnote-ref-2)
3. “Effects of Regulation on Service Quality: Evidence from Six European Cases – Study”, 2019. pieejams: https://publications.europa.eu/en/publication-detail/-/publication/bfd2b0e8-1943-11e9-8d04-01aa75ed71a1/language-en [↑](#footnote-ref-3)
4. Piemēram:

   1. COMMISSION STAFF WORKING DOCUMENT Accompanying the document Communication from the Commission to the European Parliament, the Council, the European Economic and Social Comittee and the Comittee of the Regions on reform recommendations for regulation in professional services {COM(2016) 820 final} Brussels, 10.1.2017 SWD(2016), pieejams [file:///C:/Users/Inese.Sture/Downloads/1\_EN\_autre\_document\_travail\_service\_part1\_v8%20(4).pdf](file:///C:\Users\Inese.Sture\Downloads\1_EN_autre_document_travail_service_part1_v8%20(4).pdf)

   COMMISSION STAFF WORKING DOCUMENT IMPACT ASSESSMENT Accompanying the document Proposal for a Directive of the European Parliament and of the Council on a proportionality test before adoption of new regulation of professions, Brussels, 10.1.2017 SWD(2016), pieejams: <https://ec.europa.eu/transparency/regdoc/rep/10102/2016/EN/SWD-2016-463-F1-EN-MAIN-PART-1.PDF> [↑](#footnote-ref-4)
5. Saskaņā ar Eiropas Komisijas datiem, tikai 5 no Eiropas Brīvās tirdzniecības asociācijas dalībvalstīs ir lielāks kopējais reglamentēto profesiju skaits nekā Latvijā (Čehijā, Polijā, Luksemburgā, Slovākijā, Ungārijā). Veselības aprūpes un sociālās jomas reglamentēto profesiju skaits: Beļģija 55, Bulgārija 64, Čehija 97, Dānija 69, Vācija 76, Igaunija 50, Īrija 73, Ģrieķija 67, Spānija 75, Francija 73, Horvātija 63, Itālija 78, Kipra 59, Lietuva 60, Luksemburga 85, Ungārija 229, Malta 75, Nīderlande 74, Austrija 88, Polija 80, Portugāle 79, Rumānija 64, Slovēnija 73, Slovākija 89, Somija 87, Zviedrija 69, Lielbritānija 79, Lihtenšteina 66, Islande 70, Norvēģija 67, Šveice 74. Avots: <http://ec.europa.eu/growth/tools-databases/regprof/index.cfm?action=map&b_services=true#close> [↑](#footnote-ref-5)
6. <https://www.bundesaerztekammer.de/fileadmin/user_upload/downloads/pdf-Ordner/Statistik2018/StatTab03.pdf> [↑](#footnote-ref-6)
7. Promoting professionalism, reforming regulation <https://consultations.dh.gov.uk/professional-regulation/regulatory-reform/>. [↑](#footnote-ref-7)
8. Būvspeciālistu reģistrs. https://bis.gov.lv/bisp/statistika/buvspecialistu-registrs [↑](#footnote-ref-8)
9. https://www.mk.gov.lv/sites/default/files/editor/4\_2\_22\_4\_gala\_zinojums.pdf [↑](#footnote-ref-9)
10. <http://www.lrvk.gov.lv/uploads/reviziju-zinojumi/2017/2.4.1.-6_2017/Zi%C5%86ojums_Cilv%C4%93kresursi_vesel%C4%ABbas_apr%C5%ABp%C4%93.pdf> [↑](#footnote-ref-10)
11. <http://www.lrvk.gov.lv/uploads/reviziju-zinojumi/2017/2.4.1-7_2017/RevZinoj_Mernieciba.pdf> [↑](#footnote-ref-11)
12. Briselē, 27.2.2019. SWD(2019) 1013 final KOMISIJAS DIENESTU DARBA DOKUMENTS 2019. gada ziņojums par Latviju Pavaddokuments dokumentam KOMISIJAS PAZIŅOJUMS EIROPAS PARLAMENTAM, EIROPADOMEI, PADOMEI, EIROPAS CENTRĀLAJAI BANKAI UN EUROGRUPAI 2019. gada Eiropas pusgads - novērtējums par progresu strukturālo reformu īstenošanā, makroekonomikas nelīdzsvarotības novēršanā un koriģēšanā, un saskaņā ar Regulu (ES) Nr. 1176/2011 veikto padziļināto pārskatu rezultāti {COM(2019) 150 final} 3.4.4. nodaļa “Pārvaldības kvalitāte” “Tomēr regulējuma ietekmes novērtējumi netiek pilnībā izmantoti uz pierādījumiem balstītai analīzei; ir saņemtas sabiedrības sūdzības par normatīvo aktu neprognozējamību.”

    <https://ec.europa.eu/info/sites/info/files/file_import/2019-european-semester-country-report-latvia_lv.pdf> [↑](#footnote-ref-12)
13. http://ec.europa.eu/europe2020/pdf/themes/2015/regulated\_professions\_20151126.pdf [↑](#footnote-ref-13)
14. Reglamentēto profesiju, specialitāšu un apakšspecialitāšu skaits nav pilnīgi precīzi atbilstošs Eiropas Komisijas Reglamentēto profesiju datu bāzē minētajam profesiju skaitam Ērtības labad turpmāk šajā informatīvajā ziņojumā vārdi “profesija” un “specialitāte” ir lietoti kā sinonīmi. Direktīvas 2005/36/EK izpratnē Latvijā lietotais jēdziens “specialitāte” atbilst direktīvas 2005/36/EK jēdzienam “profesija”, jo tās iegūšanai ir nepieciešama normatīvajos aktos noteiktā kvalifikācija [↑](#footnote-ref-14)
15. Studiju programmu attīstības un konsolidācijas plānu izvērtēšanas komisijas sastāvā ir iekļauts Izglītības un zinātnes ministrijas speciālists jautājumos par reglamentētām profesijām. (Komisija darbojas atbilstoši Ministru kabineta 2018.gada 9.janvāra noteikumiem Nr.27 “Darbības programmas “Izaugsme un nodarbinātība” 8.2.1. specifiskā atbalsta mērķa “Samazināt studiju programmu fragmentāciju un stiprināt resursu koplietošanu” pirmās un otrās projektu iesniegumu atlases kārtas īstenošanas noteikumi”. Pedagogu izglītības jaunveides konsultatīvā padomē ir iekļauts Izglītības un zinātnes speciālists jautājumos par reglamentētām profesijām. (Komisija darbojas atbilstoši Ministru kabineta 2018. gada 9. janvāra noteikumu Nr. 27.  Darbības programmas „Izaugsme un nodarbinātība” 8.2.1. specifiskā atbalsta mērķa „Samazināt studiju programmu fragmentāciju un stiprināt resursu koplietošanu” pirmās un otrās projektu iesniegumu atlases kārtas īstenošanas noteikumi 2.5. apakšpunktu, Ministru kabineta 2018.gada 9.janvāra noteikumu Nr. 25 “Darbības programmas "Izaugsme un nodarbinātība" 8.2.2. specifiskā atbalsta mērķa "Stiprināt augstākās izglītības institūciju akadēmisko personālu stratēģiskās specializācijas jomās" pirmās, otrās un trešās projektu iesniegumu atlases kārtas īstenošanas noteikumi” 2.8. apakšpunktu, Ministru kabineta 2018.gada 9. janvāra noteikumu Nr. 26 “Darbības programmas "Izaugsme un nodarbinātība" 8.2.3. specifiskā atbalsta mērķa "Nodrošināt labāku pārvaldību augstākās izglītības institūcijās" īstenošanas noteikumi” 2.9.apakšpunktu). [↑](#footnote-ref-15)